b'\n_START_ARTICLE_\nKultakolikko\n_START_PARAGRAPH_\nKultakolikko on joko osittain tai kokonaan kullasta valmistettu kolikko. Kultakolikoita on valmistettu k\xc3\xa4yt\xc3\xa4nn\xc3\xb6ss\xc3\xa4 aina. Nykyisin kultakolikoita hankkivat yleens\xc3\xa4 numismaatikot. Osaa kultakolikoista s\xc3\xa4ilytet\xc3\xa4\xc3\xa4n sijoituksena kultaan. T\xc3\xa4ll\xc3\xb6in kolikolla ei itsess\xc3\xa4\xc3\xa4n ole rahallista arvoa, vaan sen arvo m\xc3\xa4\xc3\xa4r\xc3\xa4ytyy kolikon sis\xc3\xa4lt\xc3\xa4m\xc3\xa4n kullan arvon perusteella._NEWLINE_Kultaa on k\xc3\xa4ytetty rahana useasta syyst\xc3\xa4. Kullan arvo perustuu ainoastaan massaan, eli samanpainoiset m\xc3\xa4\xc3\xa4r\xc3\xa4t kultaa ovat saman arvoisia. Kullan osto- ja myyntiarvo ovat l\xc3\xa4hell\xc3\xa4 toisiaan. Kultaa on my\xc3\xb6s helppo kuljettaa, sill\xc3\xa4 sen arvo massaan suhteutettuna on korkea. Sama m\xc3\xa4\xc3\xa4r\xc3\xa4 kultaa on arvokkaampaa kuin vastaava m\xc3\xa4\xc3\xa4r\xc3\xa4 hopeaa. Kultaa voidaan jakaa pienempiin yksik\xc3\xb6ihin ilman arvon menetyst\xc3\xa4. Kulta voidaan my\xc3\xb6s sulattaa ja jakaa uudelleen kolikoiksi. Kulta on tihe\xc3\xa4mp\xc3\xa4\xc3\xa4 kuin useimmat muut metallit, mik\xc3\xa4 tekee siit\xc3\xa4 vaikeasti v\xc3\xa4\xc3\xa4rennett\xc3\xa4v\xc3\xa4\xc3\xa4. Kulta on my\xc3\xb6s kemiallisesti \xc3\xa4\xc3\xa4rimm\xc3\xa4isen vakaata. Lis\xc3\xa4ksi kullan harvinaisuus vakiinnuttaa sen arvoa.'